Pluk jou eie sampioene | Netwerk24
Pluk jou eie sampioene
Deur Anél Potgieter 08 September 2019 00:01
Wat is nou lekkerder as botter-gebraaide sampioene op ’n snytjie roosterbrood, sampioenrisotto met ’n titseltjie gebrande botter, knoffelsampioenkebabs of romerige sampioensous op ’n stukkie medium-rou filet? Lekker man!
Laat ek julle vertel, wildesampioene smaak nóg beter! As jy ’n fungiliefhebber en -geesdriftige soos ek is, is die Field Guide to Mushrooms & other Fungi of South Africa, geskryf deur Gary Goldman en Marieka Gryzenhout, net die boek vir jou.
Gary Goldman – SA se sampioenkenner
Saam met soet-suur sous en sitrusslaai is dit lekker – en boonop volhoubaar
Gary kén sy fungi en almal ken hom as die sampioenfoendi. Sy bobaaskennis van die geheimsinnige wêreld van sampioene is iets om te beleef. Gary neem mense uit op wildesampioensoektogte in die Kaapse woude, leer jou oor dié wonderwêreld en wys uit wat giftig is en wat jy kan eet.
Jy kry honderde verskillende sampioene in ’n verskeidenheid vorms, groottes en kleure, en dit kan moeilik wees om elkeen te identifiseer. Die kompakte, pragtig geïllustreerde gids is die perfekte hulpmiddel. Dit bevat 200 van die kenmerkendste spesies wat hier voorkom. Elke spesie het ’n duidelike beskrywing en foto’s om dit akkuraat te identifiseer. Die verspreiding, ekologie, grootte, eetbaarheid, giftigheid en ander feite word gegee. Daar is ook riglyne vir die uithaal en fotografie van sampioene en ’n paar heerlike resepte.
Drie eetbare wildesampioene
Kep (porcini), melksampioen (pine ring) en veldsampioen (field mushroom) kan maklik uitgeken word en smaak vorentoe.
Drie giftige wildesampioene.
Wees op die uitkyk vir die gifbeker (death cap), tiersampioen (panther) en gesteelde krulsoom (brown roll-rim).
So, as jy lus is vir ’n sampioensnuffel­ekspedisie, kontak Gary of koop die boek – trek dan jou stapstewels aan en verken die misterieuse wêreld van dié lekkerny.
Kontak Gary Goldman by: www.mushroomfundi.co.za, gary@mushroomfundi.co.za
Sampioene is heerlik gaargemaak soos kebabs. Foto: iStock
(Resep uit: Field Guide to Mushrooms & Other Fungi of South Africa)
1 kg verskillende wildesampioene (smaak ook lekker met gekoopte sampioene)
3 knoffelhuisies, in die lengte gesny
15 ml vars oreganum, gekap
15 ml vars basiliekruid, gekap
growwe sout en swartpeper na smaak
15 ml gekapte pietersielie (of ander vars kruie van jou keuse)
Meng die balsamiese asyn, olyfolie, knoffel, oreganum en basiliekruid saam in ’n groot bak. Geur na smaak met sout en peper.
Meng die sampioene by en laat staan vir 10-15 minute om te marineer. Verhit intussen ’n swaarboompan – nie te warm nie. Ryg die sampioene op die kebabstokkie, afgewissel met die stukkies knoffel. Bedruip met van die marinadesous.
Giet ’n bietjie olyfolie in die pan en braai die kebabs liggies en stadig, draai gereeld om tot bruin aan alle kante. Sit dadelik voor, met gekapte pietersielie of ander vars kruie.
(Resep: Zayaan Khan)
Ek het anderdag vir die eerste keer my kosvriendin Zayaan Khan se lekker sampioenbiltong geproe. Dit word in ’n gewone oond teen ongeveer 50 °C gedehidreer, maar Zayaan het ook ’n ander meer praktiese manier: “As die son lekker skyn, maak jou kar se vensters toe, plaas sampioene op ’n bakplaat en dan op jou kar se paneelbord.” Dit is hoekom ek so baie van jou hou, Zayaan!
450-500 g groot bruin sampioene, in die lengte gesny
300 ml asyn (enige asyn)
30 ml Worcestershiresous of HP-sous
30 ml sojasous of 1 t sout
30 ml knoffelpoeier
30 ml uiepoeier
15 ml rissievlokkies (ek gebruik gerookte rissievlokkies) of peri-peri
Sampioene: Stoom sampioene vir 10 minute, laat dit dan nog 10 minute in ’n sif lê om die oortollige water te dreineer.
Marinade: Meng al die bestanddele saam.
Biltong: Roer die sampioene by die marinade in en laat dit oornag of vir minstens 5 uur marineer. Verwyder een vir een met ’n vurk en dehidreer oornag teen 50 °C in oond. Sorg dat dit nie te droog word nie, maar meer soos die tekstuur van klam biltong proe.
Field Guide to Mushrooms & other Fungi of South Africa word uitgegee deur Penguin Random House en kos R350. Een leser kan ’n eksemplaar wen. SMS die woord “sampioen” met jou naam en adres na 34581. Sluitingsdatum: 13 September 2019
Meer oor: Resepte | Sampioene | Kostelik